               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.4.2018
            COM(2018) 247 final
            2018/0116(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            Με την οποία εξουσιοδοτούνται τα κράτη μέλη να προσχωρήσουν, προς το συμφέρον της Ευρωπαϊκής Ένωσης, στη Σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (ΣΣΣΕ αριθ.° 218)

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Η παρούσα πρόταση αφορά την απόφαση για την εξουσιοδότηση των κρατών μελών να υπογράψουν και να κυρώσουν, προς το συμφέρον της Ευρωπαϊκής Ένωσης, τη Σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (εφεξής «ΣΣΣΕ αριθ. 218» ή «η Σύμβαση»).

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1.Ιστορικό

                  Στις 29 Μαΐου 1985, 39 άνθρωποι έχασαν τη ζωή τους και εκατοντάδες τραυματίστηκαν κατά τη διάρκεια βίαιων συγκρούσεων μεταξύ οπαδών ποδοσφαίρου στον τελικό του κυπέλλου Πρωταθλητριών Ευρώπης στο στάδιο Heysel των Βρυξελλών. Στον απόηχο αυτής της καταστροφής, το Συμβούλιο της Ευρώπης συνέταξε την Ευρωπαϊκή σύμβαση για τη βία και την ανάρμοστη συμπεριφορά των θεατών σε αθλητικές συναντήσεις και ιδιαίτερα στους ποδοσφαιρικούς αγώνες (ΣΣΣΕ αριθ. 120) (εφεξής «σύμβαση αριθ. 120»). Η σύμβαση αριθ. 120 επικεντρώνεται στην πρόληψη, την αποτροπή και την αντιμετώπιση περιστατικών βίας και ανάρμοστης συμπεριφοράς εντός των σταδίων ή πλησίον αυτών. Η σύμβαση αριθ. 120 τέθηκε σε ισχύ την 1η Νοεμβρίου 1985 και έχει κυρωθεί από 41 συμβαλλόμενα μέρη, συμπεριλαμβανομένης της πλειονότητας των κρατών μελών της Ευρωπαϊκής Ένωσης.

                  Τον Δεκέμβριο του 2013, η Επιτροπή Υπουργών του Συμβουλίου της Ευρώπης κατέληξε στο συμπέρασμα, βάσει μελέτης σχετικά με τα οφέλη και τη σκοπιμότητα της επικαιροποίησης της σύμβασης αριθ. 120, ότι η τελευταία είχε καταστεί παρωχημένη: το περιεχόμενό της - ιδίως όσον αφορά την έμφαση που πρέπει να δίνεται πρωτίστως στα μέτρα ασφαλείας - διαπιστώθηκε ότι δεν συμβάδιζε με την πείρα και τις ορθές πρακτικές και στερούνταν συνοχής με τις πιο πρόσφατες συστάσεις της μόνιμης επιτροπής της σύμβασης.  Ως εκ τούτου, η Επιτροπή των Υπουργών έδωσε εντολή στην μόνιμη επιτροπή για την αναθεώρηση της σύμβασης αριθ. 120. Αντί της αναθεώρησης της ως άνω σύμβασης, η μόνιμη επιτροπή αποφάσισε να προβεί στην επεξεργασία νέου κειμένου. Αποτέλεσμα αυτών των προσπαθειών ήταν η ΣΣΣΕ αριθ. 218.

               2.2.Η Σύμβαση

                  Η ΣΣΣΕ αριθ. 218 αποσκοπεί στην παροχή ασφαλούς, προστατευμένου, και φιλικού περιβάλλοντος στο πλαίσιο ποδοσφαιρικών αγώνων και άλλων αθλητικών διοργανώσεων (άρθρο 2). Στη Σύμβαση γίνεται διάκριση μεταξύ «μέτρων για την ασφάλεια», «μέτρων για την προστασία» και «μέτρων για την παροχή υπηρεσιών» (άρθρο 3).

                  Η Σύμβαση απαιτεί από τα συμβαλλόμενα μέρη να υιοθετήσουν μια «ολοκληρωμένη, πολυπαραγοντική και ισορροπημένη προσέγγιση ως προς την ασφάλεια, την προστασία και την παροχή υπηρεσιών» (άρθρο 2 στοιχείο α)), δηλαδή μια προσέγγιση βασισμένη στην ιδέα ότι «τα μέτρα για την ασφάλεια, την προστασία και την παροχή υπηρεσιών σε ποδοσφαιρικούς αγώνες και σε άλλες αθλητικές διοργανώσεις είναι πάντοτε διασυνδεδεμένα, αλληλένδετα όσον αφορά τον αντίκτυπο, πρέπει να είναι ισορροπημένα και δεν είναι δυνατή η χάραξη ή η εφαρμογή τους μεμονωμένα» (άρθρο 3 στοιχείο στ)).

                  Η Σύμβαση απαιτεί από τα συμβαλλόμενα μέρη να διασφαλίζουν μέτρα συντονισμού σε εθνικό και τοπικό επίπεδο με σκοπό την ανάπτυξη και εφαρμογή μιας πολυπαραγοντικής, ολοκληρωμένης προσέγγισης για την ασφάλεια, την προστασία και την παροχή υπηρεσιών (άρθρο 4). Τα συμβαλλόμενα μέρη οφείλουν να λάβουν σειρά μέτρων με σκοπό την κατοχύρωση της ασφάλειας, της προστασίας και της παροχής υπηρεσιών στο εσωτερικό των σταδίων (άρθρο 5)·για παράδειγμα, πρέπει να διασφαλίσουν ότι οι κανόνες λειτουργίας των σταδίων προβλέπουν αποτελεσματική συνεργασία με την αστυνομία και με τις υπηρεσίες έκτακτης ανάγκης και με άλλους οργανισμούς-εταίρους, και συμπεριλαμβάνουν πολιτικές και διαδικασίες σχετικά με θέματα όπως είναι η ρατσιστική συμπεριφορά ή η συμπεριφορά που εισάγει διακρίσεις (άρθρο 5 παράγραφος 5). Τα συμβαλλόμενα μέρη οφείλουν επίσης να ενθαρρύνουν όλες τις συναφείς υπηρεσίες και τους ενδιαφερόμενους φορείς να συνεργάζονται με στόχο τη δημιουργία ενός προστατευμένου, ασφαλούς και φιλικού περιβάλλοντος στους δημόσιους χώρους εκτός των σταδίων (άρθρο 6). Τα συμβαλλόμενα μέρη πρέπει να εξασφαλίζουν ότι οι συναφείς υπηρεσίες αναπτύσσουν σχέδια έκτακτης ανάγκης (άρθρο 7) και ενθαρρύνουν όλους τους οργανισμούς να συνεργάζονται ενεργά με τους οπαδούς και τις τοπικές κοινότητες (άρθρο 8).

                  Όσον αφορά την αστυνόμευση, το άρθρο 9 της Σύμβασης απαιτεί από τα συμβαλλόμενα μέρη να εξασφαλίσουν ότι «στρατηγικές αστυνόμευσης αναπτύσσονται, αξιολογούνται και βελτιώνονται σε τακτά διαστήματα», οι οποίες λαμβάνουν υπόψη τις ορθές πρακτικές και συνάδουν με την ολοκληρωμένη προσέγγιση για την ασφάλεια, την προστασία και την παροχή υπηρεσιών· τα συμβαλλόμενα μέρη πρέπει επίσης να εξασφαλίσουν τη συνεργασία της αστυνομίας με τους συναφείς ενδιαφερόμενους φορείς.

                  Σε ό, τι αφορά την πρόληψη και την επιβολή κυρώσεων, το άρθρο 10 της Σύμβασης απαιτεί από τα μέρη να «λαμβάνουν κάθε μέτρο με το οποίο δύναται να διασφαλιστεί η μείωση του κινδύνου περιστατικών βίας και διατάραξης της τάξης και να διασφαλίζουν, σύμφωνα με το εθνικό και το διεθνές δίκαιο, την ύπαρξη «αποτελεσματικών μέτρων αποκλεισμού, ανάλογων προς το χαρακτήρα και την τοποθεσία του κινδύνου» με στόχο την αποτροπή και την πρόληψη παρόμοιων συμβάντων.  Τα συμβαλλόμενα μέρη οφείλουν επίσης να «συνεργάζονται προκειμένου να διασφαλίζουν ότι επιβάλλονται οι δέουσες κυρώσεις σε πρόσωπα που διαπράττουν αδικήματα στο εξωτερικό» (άρθρο 10 παράγραφος 3) και να «εξετάσουν το ενδεχόμενο ενδυνάμωσης των δικαστικών ή διοικητικών αρχών που είναι αρμόδιες για την επιβολή κυρώσεων σε πρόσωπα που έχουν προκαλέσει περιστατικά βίας και/ή διαταραχής με αφορμή το ποδόσφαιρο ή έχουν συμβάλει σε αυτά, με τη δυνατότητα επιβολής περιορισμών σχετικά με ταξίδια για τη συμμετοχή σε ποδοσφαιρικές εκδηλώσεις που πραγματοποιούνται σε άλλη χώρα» (άρθρο 10 παράγραφος 4).

                  Το άρθρο 11 της Σύμβασης φέρει τον τίτλο «διεθνής συνεργασία». Υποχρεώνει τα μέρη να προβούν στην ίδρυση εθνικού γραφείου πληροφοριών ποδοσφαίρου (NFIP) που θα ενεργεί ως ο μοναδικός ορισθείς δίαυλος για την ανταλλαγή όλων των πληροφοριών και στοιχείων σχετικά με ποδοσφαιρικούς αγώνες με διεθνή διάσταση και για τη ρύθμιση άλλων θεμάτων που αφορούν τη διεθνή αστυνομική συνεργασία (άρθρο 11 παράγραφοι 2 έως 4). Το κείμενο του άρθρου 11 παράγραφοι 2 έως 4, εμπνέεται από την απόφαση 2002/348/ΔΕΥ του Συμβουλίου, της 25ης Απριλίου 2002 σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση, και βασίζεται στην ορολογία της ως άνω απόφασης.

                  Οι τελικές ρήτρες της σύμβασης αφορούν την υπογραφή (άρθρο 16), την έναρξη ισχύος (άρθρο 17), την προσχώρηση κρατών που δεν είναι μέλη του Συμβουλίου της Ευρώπης (άρθρο 18), τις επιπτώσεις της σύμβασης σε ό, τι αφορά τη σύμβαση αριθ. 120 (άρθρο 19), την εδαφική εφαρμογή (άρθρο 20), την καταγγελία (άρθρο 21) και τις ανακοινώσεις (άρθρο 22).  Οι εν λόγω ρήτρες «βασίζονται κυρίως» στα πρότυπα τελικών ρητρών για συμβάσεις και συμφωνίες που συνήφθησαν στο Συμβούλιο της Ευρώπης τον Φεβρουάριο του 1980 και στις τελικές ρήτρες της σύμβασης αριθ. 120.

               2.3.Υφιστάμενη ενωσιακή νομοθεσία και πολιτική στον εν λόγω τομέα

                  Η Ένωση έχει εγκρίνει σειρά μέτρων σχετικά με την αστυνομική συνεργασία και την ανταλλαγή αστυνομικών πληροφοριών. Όσον αφορά, ειδικότερα, την αστυνομική συνεργασία και ανταλλαγή αστυνομικών πληροφοριών σχετικά με την ασφάλεια και την προστασία κατά τη διάρκεια ποδοσφαιρικών αγώνων, η Ένωση εξέδωσε την απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση
                     1
                  . Η απόφαση 2002/348/ΔΕΥ του Συμβουλίου βασίστηκε στο άρθρο 30 παράγραφος 1 στοιχείο α) της Συνθήκης για την Ευρωπαϊκή Ένωση, νυν άρθρο 87 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), καθώς και στο άρθρο 34 παράγραφος 2 στοιχείο γ) της Συνθήκης για την Ευρωπαϊκή Ένωση (ΣΕΕ), το οποίο καταργήθηκε.

                  Η απόφαση 2002/348/ΔΕΥ του Συμβουλίου επιβάλλει σε κάθε κράτος μέλος να «ιδρύει ή ορίζει ένα αστυνομικού χαρακτήρα εθνικό γραφείο πληροφοριών ποδοσφαίρου» (NFIP), το οποίο να «λειτουργεί ως άμεσο και κεντρικό σημείο επαφής για να εξασφαλίζει την ανταλλαγή χρήσιμων πληροφοριών και να διευκολύνει τη διεθνή αστυνομική συνεργασία στον τομέα των ποδοσφαιρικών αγώνων με διεθνή διάσταση» (άρθρο 1). Η απόφαση του Συμβουλίου καθορίζει τα καθήκοντα των NFIP (άρθρο 2), τις αστυνομικές πληροφορίες που θα ανταλλάσσονται μεταξύ αυτών (άρθρο 3) και τη διαδικασία επικοινωνίας μεταξύ των NFIP (άρθρο 4). Με την απόφαση 2007/412/ΔΕΥ του Συμβουλίου, της 12ης Ιουνίου 2007, για την τροποποίηση της απόφασης 2002/348/ΔΕΥ σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση
                     2
                   προστέθηκαν διατάξεις σχετικά με περιοδικές εθνικές αξιολογήσεις ταραχών στο ποδόσφαιρο (άρθρο 2 παράγραφος 6) και τα έντυπα για την ανταλλαγή πληροφοριών (άρθρο 3 παράγραφος 4).

                  Στο ψήφισμα του Συμβουλίου της 17ης Νοεμβρίου 2003 σχετικά με την απαγόρευση από τα κράτη μέλη της εισόδου στις εγκαταστάσεις όπου διεξάγονται ποδοσφαιρικοί αγώνες με διεθνή διάσταση
                     3
                   καθώς και στο Εγχειρίδιο της ΕΕ για το ποδόσφαιρο
                     4
                   γίνεται αναφορά στην απόφαση 2002/348/ΔΕΥ του Συμβουλίου. Το εγχειρίδιο, το οποίο εγκρίθηκε για πρώτη φορά τον Ιούνιο του 1999 και επικαιροποιήθηκε τελευταία φορά τον Νοέμβριο του 2016, περιέχει λεπτομερείς συστάσεις για τη διεθνή αστυνομική συνεργασία και για μέτρα πρόληψης και καταπολέμησης της βίας και των ταραχών εξ αφορμής ποδοσφαιρικών αγώνων με διεθνή διάσταση, συμπεριλαμβανομένων κατευθυντήριων γραμμών σχετικά με την ανταλλαγή αστυνομικών πληροφοριών και σχετικά με τον ρόλο και τα καθήκοντα των NFIP.

               2.4.Αιτιολόγηση της πρότασης

                  Ενώ η Σύμβαση περιλαμβάνει διατάξεις στον τομέα της αστυνομικής συνεργασίας (87 ΣΛΕΕ), συνάδει επίσης, γενικότερα, με τους στόχους πολιτικής της Ένωσης σε σχέση με θέματα στον χώρο του αθλητισμού (άρθρο 165 ΣΛΕΕ). Σύμφωνα με το άρθρο 165 παράγραφος 3 της ΣΛΕΕ η Ένωση και τα κράτη μέλη ευνοούν τη συνεργασία με τρίτες χώρες και με τους αρμόδιους διεθνείς οργανισμούς σε θέματα παιδείας και αθλητισμού, και ειδικότερα με το Συμβούλιο της Ευρώπης. Η παροχή κινήτρων σε επίπεδο ΕΕ, συμπεριλαμβανομένης της στήριξης για έργα στο πλαίσιο του κεφαλαίου «Αθλητισμός» του προγράμματος Erasmus +, εκστρατειών ευαισθητοποίησης οπαδών και επιβολής αθλητικών κυρώσεων δεν επαρκούν για την αντιμετώπιση των προβλημάτων των πράξεων βίας και διακρίσεων που σημειώνονται στο πλαίσιο αθλητικών αγώνων. Στον βαθμό που αυτό αποτελεί ζήτημα δημόσιας τάξης, οι εθνικές δημόσιες αρχές έχουν συμπληρώσει τις εν λόγω πρωτοβουλίες με δραστηριότητες πρόληψης και στοχευμένα μέτρα καταναγκασμού.  Πρόκειται για ένα πολύπλοκο εγχείρημα, λόγω της διεθνούς φύσης ορισμένων αθλητικών συναντήσεων και των διαφορών που υφίστανται μεταξύ των σχετικών διατάξεων και πρακτικών που σχετίζονται με τη διατήρηση της τάξης, της ασφάλειας και της προστασίας στα διάφορα κράτη μέλη της ΕΕ. Είναι απαραίτητη η ενίσχυση της συνεργασίας μεταξύ των διαφόρων φορέων που εμπλέκονται στην καταπολέμηση της βίας και των διακρίσεων κάθε είδους. Τα μέτρα επιβολής του νόμου πρέπει να συντονίζονται καλύτερα και η ΕΕ μπορεί να διευκολύνει τη διαδικασία αυτή, ιδίως στηρίζοντας τη Σύμβαση του Συμβουλίου της Ευρώπης.

                  Η ίδια η ΕΕ δεν μπορεί να καταστεί συμβαλλόμενο μέρος της Σύμβασης. Αυτό οφείλεται στο γεγονός ότι η Σύμβαση αναφέρεται αποκλειστικά σε «κράτη» ή σε «συμβαλλόμενα κράτη» και δεν περιέχει κάποια διατύπωση που να επιτρέπει στην ΕΕ ή σε άλλους οργανισμούς περιφερειακής ολοκλήρωσης την προσχώρηση σε αυτή.

                  Ωστόσο, η ΕΕ έχει θεσπίσει τόσο γενικά όσο και ειδικά μέτρα όσον αφορά τη συνεργασία και την ανταλλαγή πληροφοριών από τις αστυνομικές αρχές που ισχύουν όσον αφορά το αντικείμενο της ασφάλειας και της προστασίας κατά τη διάρκεια ποδοσφαιρικών αγώνων με διεθνή διάσταση, καθώς και λεπτομερείς, πρόσφατα επικαιροποιημένες συστάσεις σχετικά με τον τρόπο εφαρμογής των εν λόγω μέτρων.

                  Επιπλέον, οι δεσμεύσεις που αναλαμβάνονται βάσει του άρθρου 11 της Σύμβασης, σε σχέση με το εθνικό γραφείο πληροφοριών ποδοσφαίρου (NFIP), ενδέχεται να επηρεάσουν τους κοινούς κανόνες κατά την έννοια του άρθρου 3 παράγραφος 2 της ΣΛΕΕ. Αυτό ισχύει επειδή η υποχρέωση, για κάθε κράτος, να ιδρύει ή ορίζει NFIP, περιέχεται ήδη στην απόφαση 2002/348/ΔΕΥ του Συμβουλίου, η οποία προσδιορίζει τα καθήκοντα των NFIP και ορίζει κανόνες για τη μεταξύ τους συνεργασία, ιδίως όσον αφορά την ανταλλαγή αστυνομικών πληροφοριών. Οι δεσμεύσεις που περιλαμβάνονται στα άρθρα 11 παράγραφοι 2 έως 4 της Σύμβασης αριθ. 218 συμπίπτουν σχεδόν πλήρως με τις υποχρεώσεις που προβλέπονται στην απόφαση 2002/348/ΔΕΥ του Συμβουλίου. Πράγματι, σύμφωνα με την επεξηγηματική έκθεση της Σύμβασης αριθ. 218, «τα εθνικά γραφεία πληροφοριών ποδοσφαίρου συστάθηκαν βάσει του ενωσιακού δικαίου» και το κείμενο των άρθρων 11 παράγραφοι 2 έως 4 εμπνέεται από την απόφαση 2002/348/ΔΕΥ του Συμβουλίου και βασίζεται στην ορολογία της.

                  Με βάση τα προαναφερόμενα, υπογραμμίζεται η ανάγκη για τα κράτη μέλη να ενεργούν στο πλαίσιο των οργάνων της ΕΕ κατά την ανάληψη διεθνών δεσμεύσεων στον τομέα της συνεργασίας και της ανταλλαγής αστυνομικών πληροφοριών μεταξύ των κρατών μελών, ιδίως σε ό, τι αφορά την ασφάλεια και την προστασία κατά τη διεξαγωγή ποδοσφαιρικών αγώνων με διεθνή διάσταση.

                  Μολονότι οι παράγραφοι 2 έως 4 του άρθρου 11 της Σύμβασης βασίζονται στην απόφαση 2002/348/ΔΕΥ του Συμβουλίου, με στόχο, συγκεκριμένα, την αποφυγή σύγκρουσης με το ενωσιακό δίκαιο, παραμένει το γεγονός ότι η απόφαση 2002/348/ΔΕΥ του Συμβουλίου προβλέπει ένα σύστημα συνεργασίας και την ανταλλαγή αστυνομικών πληροφοριών μεταξύ των κρατών μελών στον τομέα της ασφάλειας και της προστασίας των ποδοσφαιρικών αγώνων με διεθνή διάσταση, μέσω ενός δικτύου των αρχών που έχουν συσταθεί για τον συγκεκριμένο αυτό σκοπό. Μόνον η ΕΕ είναι σε θέση να αναλάβει την υποχρέωση έναντι τρίτων χωρών για τη συνέχιση της εφαρμογής του ως άνω συστήματος εντός της ΕΕ και την επέκταση της εφαρμογής του και στις ενδιαφερόμενες τρίτες χώρες.

                  Δεδομένου ότι η ίδια η ΕΕ δεν μπορεί να καταστεί συμβαλλόμενο μέρος της ΣΣΣΕ αριθ. 218, και εφόσον τα κράτη μέλη δύνανται να καθίστανται συμβαλλόμενα μέρη στην ως άνω Σύμβαση μόνον εφόσον λάβουν εξουσιοδότηση από την ΕΕ (άρθρο 2 παράγραφος 1 της ΣΛΕΕ), ενδείκνυται να εγκριθεί η απόφαση για την εξουσιοδότηση των κρατών μελών να υπογράψουν και να επικυρώσουν τη Σύμβαση, προς το συμφέρον της ΕΕ.

               3.ΝΟΜΙΚΗ ΒΑΣΗ

                  Η προτεινόμενη απόφαση του Συμβουλίου βασίζεται στο άρθρο 218 παράγραφος 6 στοιχείο α) σημείο v) και στο άρθρο 218 παράγραφος 8 της ΣΛΕΕ, σε συνδυασμό με το άρθρο 87 παράγραφος 1 της ΣΛΕΕ, που προβλέπει την κύρια νομική βάση για τη νομοθεσία της ΕΕ σχετικά με την αστυνομική συνεργασία.

               2018/0116 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               Με την οποία εξουσιοδοτούνται τα κράτη μέλη να προσχωρήσουν, προς το συμφέρον της Ευρωπαϊκής Ένωσης,
                  στη Σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις
                  (ΣΣΣΕ αριθ.° 218)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 6 στοιχείο α) σημείο v) και το άρθρο 218, σε συνδυασμό με το άρθρο 87 παράγραφος 1,

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη την έγκριση του Ευρωπαϊκού Κοινοβουλίου
                  5
               ,

               Εκτιμώντας τα ακόλουθα:

               (1)Η Σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις, («η Σύμβαση»), είναι ανοιχτή προς υπογραφή και κύρωση από τις 3 Ιουλίου 2016.

               (2)Η Σύμβαση αποσκοπεί στην παροχή προστατευμένου, ασφαλούς και φιλικού περιβάλλοντος στο πλαίσιο ποδοσφαιρικών αγώνων και άλλων αθλητικών διοργανώσεων.

               (3)Τα άρθρα 11 παράγραφοι 2 έως 4 της Σύμβασης, όσον αφορά τα εθνικά γραφεία πληροφοριών ποδοσφαίρου, ενδέχεται να επηρεάσουν τους κοινούς κανόνες ή να μεταβάλουν την εμβέλειά τους κατά την έννοια του άρθρου 3 παράγραφος 2 της ΣΛΕΕ, δεδομένου ότι οι εν λόγω διατάξεις συμπίπτουν με τις υποχρεώσεις που περιέχονται στην απόφαση 2002/348/ΔΕΥ του Συμβουλίου
                  6
                σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση.

               (4)Είναι σημαντικό η Ένωση να στηρίξει τη Σύμβαση για την καταπολέμηση της βίας με αφορμή αθλητικές εκδηλώσεις· η στήριξη αυτή αναμένεται να λειτουργήσει συμπληρωματικά ως προς τις προσπάθειες που έχουν ήδη καταβληθεί στον τομέα αυτό μέσω της στήριξης έργων στο πλαίσιο του κεφαλαίου «Αθλητισμός» του προγράμματος Erasmus +.

               (5)Η Ένωση δεν δύναται να καταστεί μέλος στη Σύμβαση, συμβαλλόμενα μέρη της οποίας μπορούν να είναι μόνον μεμονωμένα κράτη.

               (6)Τα κράτη μέλη θα πρέπει, συνεπώς, να εξουσιοδοτηθούν να υπογράψουν και να κυρώσουν τη Σύμβαση, ενεργώντας από κοινού προς το συμφέρον της Ένωσης, όσον αφορά τα τμήματα που εμπίπτουν στην αποκλειστική αρμοδιότητα της Ένωσης .

               (7)Το Ηνωμένο Βασίλειο και η Ιρλανδία δεσμεύονται από την απόφαση 2002/348/ΔΕΥ του Συμβουλίου και, συνεπώς, συμμετέχουν στην έκδοση της παρούσας απόφασης.

               (8)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, που προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στην έκδοση της παρούσας απόφασης ούτε δεσμεύεται από αυτή ούτε υπόκειται στην εφαρμογή της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Τα κράτη μέλη εξουσιοδοτούνται με την παρούσα απόφαση να προσχωρήσουν στη Σύμβαση του Συμβουλίου της Ευρώπης σχετικά με μια ολοκληρωμένη προσέγγιση για την ασφάλεια, την προστασία και την παροχή υπηρεσιών σε ποδοσφαιρικούς αγώνες και άλλες αθλητικές διοργανώσεις (ΣΣΣΕ αριθ. 218) όσον αφορά τα τμήματα που εμπίπτουν στην αποκλειστική αρμοδιότητα της Ένωσης.

               Άρθρο 2

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Άρθρο 3

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 121 της 8.5.2002.

                     (2)

                        ΕΕ L 155 της 15.6.2007, σ. 76.

                     (3)

                        ΕΕ C 281 της 22.11.2003, σ. 1.

                     (4)

                        Ψήφισμα του Συμβουλίου της 6ης Δεκεμβρίου 2001 σχετικά με εγχειρίδιο συστάσεων για τη διεθνή αστυνομική συνεργασία και μέτρα πρόληψης και καταπολέμησης της βίας και των ταραχών εξ αφορμής ποδοσφαιρικών αγώνων διεθνούς χαρακτήρα, στους οποίους συμμετέχει τουλάχιστον ένα κράτος μέλος· ΕΕ C 022 της 24.1.2002, σ. 1.

                     (5)

                        ΕΕ C της , σ. .

                     (6)

                        Απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 121 της 8.5.2002, σ. 1).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 2.5.2018
            COM(2018) 249 final
            2018/0117(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του  παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ (Γενικός Κανονισμός για την Προστασία Δεδομένων)
            (Κείμενο που παρουσιάζει ενδιαφέρον για τον ΕΟΧ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Το σχέδιο απόφασης της Μεικτής Επιτροπής του ΕΟΧ (που προσαρτάται στην πρόταση απόφασης του Συμβουλίου) αποσκοπεί στην τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ προκειμένου να ενσωματωθεί ο Γενικός Κανονισμός για την Προστασία Δεδομένων (Kανονισμός (ΕΕ) 2016/679)
                     1
                  .

               •Συνοχή με τις ισχύουσες διατάξεις στον τομέα πολιτικής

                  Το συνημμένο σχέδιο απόφασης της Μεικτής Επιτροπής επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 16 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η Επιτροπή, σε συνεργασία με την ΕΥΕΔ, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η Επιτροπή ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή η διασφάλιση της ομοιογένειας της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

                  •
                        Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή της νομικής πράξης

               Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στη συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               Άνευ αντικείμενου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις ως αποτέλεσμα της ενσωμάτωσης του κανονισμού (ΕΕ) 2016/679 στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               •Αιτιολόγηση των κυριότερων προτεινόμενων προσαρμογών

               Ρήτρα συμμετοχής [προσαρμογές α) και ια)]

               Ως αποτέλεσμα της ενσωμάτωσης του Γενικού Κανονισμού για την Προστασία Δεδομένων στη συμφωνία ΕΟΧ, οι εποπτικές αρχές των κρατών ΕΟΧ-ΕΖΕΣ συμμετέχουν στον μεγαλύτερο δυνατό βαθμό στην αποκαλούμενη «υπηρεσία μιας στάσης» και στον μηχανισμό συνεκτικότητας και, με εξαίρεση το δικαίωμα του εκλέγειν και του εκλέγεσθαι στις θέσεις του προέδρου ή των αντιπροέδρων του Συμβουλίου Προστασίας Δεδομένων, έχουν τα ίδια δικαιώματα και υποχρεώσεις με τις εποπτικές αρχές των κρατών μελών της ΕΕ στο Ευρωπαϊκό Συμβούλιο Προστασίας Δεδομένων («Συμβούλιο Προστασίας Δεδομένων»). Οι θέσεις των εποπτικών αρχών των κρατών της ΕΖΕΣ πρέπει επίσης να καταγράφονται χωριστά.

               Η προσαρμογή α) διασφαλίζει επίσης ότι ο εσωτερικός κανονισμός του Συμβουλίου Προστασίας Δεδομένων κατοχυρώνει πλήρως τη συμμετοχή των εποπτικών αρχών των κρατών ΕΟΧ-ΕΖΕΣ και της Εποπτεύουσας Αρχής της ΕΖΕΣ, εξαιρουμένων των δικαιωμάτων ψήφου και του εκλέγεσθαι στις θέσεις του προέδρου ή των αντιπροέδρων του Συμβουλίου Προστασίας Δεδομένων.

               Δεδομένου ότι ο Γενικός Κανονισμός για την Προστασία Δεδομένων παρέχει στις εθνικές εποπτικές αρχές αρμοδιότητες που πρέπει να ασκούνται σε εθνικό επίπεδο και απαιτεί διεθνή συντονισμό και σύγκλιση πρακτικών, η επί ίσοις όροις συμμετοχή των εποπτικών αρχών των κρατών ΕΟΧ-ΕΖΕΣ  στον μηχανισμό μιας στάσης και στον μηχανισμό συνεκτικότητας είναι αναγκαία για τη συνεκτική εποπτική συνεργασία και σύγκλιση στο πλαίσιο του ΕΟΧ.

               Προκειμένου να διευκολυνθεί και να διασφαλιστεί η συνεπής εφαρμογή των κανόνων του ΕΟΧ από την Εποπτεύουσα Αρχή της ΕΖΕΣ όσον αφορά τα κράτη ΕΟΧ-ΕΖΕΣ και προκειμένου να καταστεί δυνατή η άσκηση των καθηκόντων της Εποπτεύουσας Αρχής της ΕΖΕΣ βάσει του άρθρου 108 της συμφωνίας ΕΟΧ, η προσαρμογή ια) προβλέπει ότι η Εποπτεύουσα Αρχή της ΕΖΕΣ έχει το δικαίωμα να συμμετέχει στις συνεδριάσεις του Συμβουλίου Προστασίας Δεδομένων χωρίς δικαίωμα ψήφου και ότι η Εποπτεύουσα Αρχή της ΕΖΕΣ ορίζει έναν αντιπρόσωπο για το Συμβούλιο Προστασίας Δεδομένων. Επιπλέον, όπως αναφέρεται ανωτέρω, η προσαρμογή α) προβλέπει ότι ο εσωτερικός κανονισμός του Συμβουλίου Προστασίας Δεδομένων κατοχυρώνει πλήρως τη συμμετοχή της Εποπτεύουσας Αρχής της ΕΖΕΣ.

               Πληροφορίες σχετικά με τις διαπραγματεύσεις με τρίτες χώρες [προσαρμογή στ)]

               Η προσαρμογή προβλέπει ότι τα κράτη ΕΟΧ-ΕΖΕΣ ενημερώνονται σχετικά με τις διαβουλεύσεις με τρίτες χώρες με σκοπό την έκδοση απόφασης επάρκειας σύμφωνα με τη διαδικασία που αναφέρεται στο άρθρο 93 παράγραφος 3. Όπως κατοχυρώνεται με το άρθρο 100 της συμφωνίας ΕΟΧ, τα κράτη της ΕΖΕΣ συμμετέχουν πλήρως στην επιτροπή που έχει συσταθεί σύμφωνα με το άρθρο 93, αλλά δεν έχουν δικαίωμα ψήφου.

               Η προσαρμογή ορίζει επίσης ότι σε περιπτώσεις κατά τις οποίες η τρίτη χώρα ή ο διεθνής οργανισμός αναλαμβάνει συγκεκριμένες υποχρεώσεις όσον αφορά την επεξεργασία δεδομένων προσωπικού χαρακτήρα από τα κράτη μέλη, η ΕΕ λαμβάνει υπόψη την κατάσταση των κρατών ΕΟΧ-ΕΖΕΣ και συζητά με τις τρίτες χώρες ή τους διεθνείς οργανισμούς σχετικά με τους μηχανισμούς που θα μπορούσαν ενδεχομένως να θέσουν εν συνεχεία σε εφαρμογή τα κράτη ΕΟΧ-ΕΖΕΣ.

               Άρθρο 45 παράγραφος 1 — Μεταφορά  δεδομένων σε τρίτες χώρες και διεθνείς οργανισμούς [προσαρμογή ε)]

               Η διαβίβαση δεδομένων προσωπικού χαρακτήρα από κράτος ΕΟΧ-ΕΖΕΣ προς τρίτη χώρα ή διεθνή οργανισμό μπορεί να πραγματοποιηθεί βάσει εκτελεστικής πράξης (απόφαση επάρκειας) που έχει εκδώσει η Επιτροπή και η οποία έχει ενσωματωθεί στη συμφωνία  ΕΟΧ σύμφωνα με τις συνήθεις διαδικασίες που περιγράφονται στη συμφωνία ΕΟΧ. Στόχος της προσαρμογής ε) είναι να επιτρέπει τη μεταφορά των δεδομένων και σε περίπτωση που η απόφαση επάρκειας εφαρμόζεται από κράτος ΕΟΧ-ΕΖΕΣ, εν αναμονή της έκδοσης απόφασης της Μεικτής Επιτροπής του ΕΟΧ για την ενσωμάτωση της εν λόγω απόφασης. Η προσαρμογή ε) προβλέπει επίσης ότι πριν από την έναρξη ισχύος της απόφασης επάρκειας, κάθε κράτος ΕΟΧ-ΕΖΕΣ αποφασίζει και ενημερώνει την Επιτροπή και την Εποπτεύουσα Αρχή της ΕΖΕΣ εάν θα θέσει σε εφαρμογή την εν λόγω απόφαση επάρκειας ταυτόχρονα με τα κράτη μέλη της ΕΕ. Εάν ένα κράτος της ΕΖΕΣ δεν ενημερώσει την Επιτροπή και την Εποπτεύουσα Αρχή της ΕΖΕΣ, εφαρμόζει τα μέτρα ταυτόχρονα με τα κράτη μέλη της ΕΕ.

               Εάν, εντός δώδεκα μηνών από την έναρξη ισχύος της απόφασης επάρκειας, δεν υπάρξει συμφωνία στο πλαίσιο της Μεικτής Επιτροπής του ΕΟΧ σχετικά με την ενσωμάτωση της απόφασης επάρκειας στη συμφωνία ΕΟΧ, κάθε κράτος ΕΟΧ-ΕΖΕΣ μπορεί να διακόψει την εφαρμογή των εν λόγω μέτρων, έως ότου ενσωματωθεί η απόφαση επάρκειας στη συμφωνία ΕΟΧ, και ενημερώνει χωρίς καθυστέρηση την Επιτροπή και την Εποπτεύουσα Αρχή της ΕΖΕΣ. Η προσαρμογή αυτή δεν αποκλείει τη χρήση του άρθρου 102 της συμφωνίας ΕΟΧ, όπως ορίζεται στην προσαρμογή.

               Εάν ένα κράτος ΕΟΧ-ΕΖΕΣ αποφασίσει να διακόψει την εφαρμογή μέτρων που έχουν θεσπιστεί σύμφωνα με το άρθρο 45 παράγραφος 5 (μέτρα που αφορούν τρίτη χώρα, έδαφος ή συγκεκριμένο τομέα σε τρίτη χώρα ή διεθνή οργανισμό, που δεν διασφαλίζουν πλέον επαρκές επίπεδο προστασίας) τα άλλα συμβαλλόμενα μέρη της συμφωνίας ΕΟΧ απαγορεύουν την ελεύθερη κυκλοφορία των δεδομένων προσωπικού χαρακτήρα στο εν λόγω κράτος ΕΟΧ-ΕΖΕΣ.

               Άρθρο 46 παράγραφος 2 — Εφαρμογή εκτελεστικών πράξεων σχετικά με τυποποιημένες ρήτρες προστασίας δεδομένων (προσαρμογή η))

               Η προσαρμογή αυτή βασίζεται στην ίδια αρχή όπως και η προσαρμογή ε) (βλ. ανωτέρω). Η προσαρμογή επιτρέπει στους υπευθύνους επεξεργασίας ή τους εκτελούντες την επεξεργασία στην ΕΖΕΣ να χρησιμοποιούν τυποποιημένες ρήτρες προστασίας δεδομένων κατά τον χρόνο έναρξης ισχύος στην ΕΕ, εκτός εάν ένα κράτος της ΕΖΕΣ αποφασίσει να μην εφαρμόσει το μέτρο ταυτόχρονα με τα κράτη μέλη της ΕΕ.

               Μη εφαρμογή της παραπομπής στον «Χάρτη» (προσαρμογή θ))

               Σύμφωνα με το άρθρο 7 της συμφωνίας ΕΟΧ, μόνο πράξεις που έχουν ενσωματωθεί στη συμφωνία ΕΟΧ είναι δεσμευτικές για τα κράτη της ΕΖΕΣ. Ο Χάρτης των Θεμελιωδών Δικαιωμάτων της Ευρωπαϊκής Ένωσης αποτελεί μέσο του πρωτογενούς δικαίου της ΕΕ το οποίο δεν είναι δεσμευτικό για τρίτα κράτη και δεν είναι καθοριστικής σημασίας στο πλαίσιο του ΕΟΧ. Ως εκ τούτου, η προσαρμογή θ) του ΓΚΠΔ απαλείφει την παραπομπή στον Χάρτη που περιλαμβάνεται στο άρθρο 58 παράγραφος 4.

               Άρθρο 63, άρθρο 64 παράγραφος 2, άρθρο 65 παράγραφος 1 στοιχείο γ) και άρθρο 70 παράγραφος 1 στοιχείο ε) — αιτήματα της Εποπτεύουσας Αρχής της ΕΖΕΣ  για παροχή συμβουλών ή γνωμοδότησης από το Συμβούλιο Προστασίας Δεδομένων [προσαρμογή (ιβ)]

               Σύμφωνα με την προσαρμογή ιβ), η Εποπτεύουσα Αρχή της ΕΖΕΣ έχει το δικαίωμα να ζητάει συμβουλή ή γνώμη και να κοινοποιεί θέματα στο Συμβούλιο Προστασίας Δεδομένων σύμφωνα με το άρθρο 63, το άρθρο 64 παράγραφος 2, το άρθρο 65 παράγραφος 1 στοιχείο γ) και το άρθρο 70 παράγραφος 1 στοιχείο ε). Στην προσαρμογή προσδιορίζονται τα άρθρα στα οποία θα πρέπει να εφαρμόζονται τα εν λόγω δικαιώματα και υποχρεώσεις, και τα οποία είναι σχετικά με την άσκηση των καθηκόντων της Εποπτεύουσας Αρχής της ΕΖΕΣ σύμφωνα με το άρθρο 109 της συμφωνίας.

               2018/0117 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης,
                  στη Μεικτή Επιτροπή του ΕΟΧ όσον αφορά τροποποίηση του
                  παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας)
                  και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ

                  (Γενικός Κανονισμός για την Προστασία Δεδομένων)

               (Κείμενο που παρουσιάζει ενδιαφέρον για τον ΕΟΧ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  3
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  4
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) και το πρωτόκολλο 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ.

               (3)Ο κανονισμός (ΕΕ) αριθ. 2016/679 του Ευρωπαϊκού Κοινοβουλίου και του Συμβουλίου
                  5
                πρέπει να ενσωματωθεί στη συμφωνία ΕΟΧ.

               (4)Ο κανονισμός (ΕΕ) 2016/679 καταργεί[, με ισχύ από τις 25 Μαΐου 2018,]  την οδηγία 95/46/ΕΚ του Ευρωπαϊκού Κοινοβουλίου και του Συμβουλίου
                  6
               , η οποία έχει ενσωματωθεί στη συμφωνία ΕΟΧ και η οποία πρέπει, συνεπώς, να διαγραφεί από τη συμφωνία ΕΟΧ [με ισχύ από τις 25 Μαΐου 2018].

               (5)Επομένως, το παράρτημα XI και το πρωτόκολλο 37 της συμφωνίας ΕΟΧ θα πρέπει να τροποποιηθούν αναλόγως.

               (6)Η θέση της Ένωσης στη Μεικτή Επιτροπή του ΕΟΧ θα πρέπει επομένως να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στη Μεικτή Επιτροπή του ΕΟΧ για την προτεινόμενη τροποποίηση του παραρτήματος XΙ και του πρωτοκόλλου 37 της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει από την ημερομηνία της έκδοσής της.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).

                     (2)

                        ΕΕ L 305 της 30.11.1994, σ. 6-8.

                     (3)

                        ΕΕ L 305 της 30.11.1994, σ. 6.

                     (4)

                        ΕΕ L 1 της 3.1.1994, σ. 3.

                     (5)

                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).

                     (6)

                        ΕΕ L 281 της 23.11.1995, σ. 31.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,2.5.2018
            COM(2018) 249 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του  παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ (Γενικός Κανονισμός για την Προστασία Δεδομένων)

               ΠΑΡΑΡΤΗΜΑ
                  ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
                  αριθ.

               της 0.0.0

               για την τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) και του πρωτοκόλλου 37 (που περιλαμβάνει τον κατάλογο ο οποίος προβλέπεται στο άρθρο 101) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (EΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων)
                  1
                πρέπει να ενσωματωθεί στη συμφωνία ΕΟΧ.

               (2)Αναγνωρίζοντας ότι η προστασία των δεδομένων αποτελεί θεμελιώδες δικαίωμα το οποίο προστατεύεται σε διάφορες διεθνείς συμβάσεις που αφορούν τα ανθρώπινα δικαιώματα.

               (3)Αναγνωρίζοντας τη σημασία των ίσων δικαιωμάτων και υποχρεώσεων των υπευθύνων επεξεργασίας και των εκτελούντων την επεξεργασία των δεδομένων εντός του ΕΟΧ.

               (4)Η παρούσα απόφαση ορίζει ότι οι εποπτικές αρχές των κρατών της ΕΖΕΣ συμμετέχουν πλήρως στην «υπηρεσία μιας στάσης» και στον μηχανισμό συνεκτικότητας και, με εξαίρεση το δικαίωμα του εκλέγειν και του εκλέγεσθαι στις θέσεις του προέδρου ή των αντιπροέδρων του Συμβουλίου Προστασίας Δεδομένων, έχουν τα ίδια δικαιώματα και υποχρεώσεις με τις εποπτικές αρχές των κρατών μελών της ΕΕ στο Ευρωπαϊκό Συμβούλιο Προστασίας Δεδομένων («Συμβούλιο Προστασίας Δεδομένων»), που συστάθηκε με τον κανονισμό (ΕΕ) 2016/679. Για τον σκοπό αυτό, οι εποπτικές αρχές των κρατών της ΕΖΕΣ θα πρέπει να περιλαμβάνονται στις δραστηριότητες του Συμβουλίου Προστασίας Δεδομένων, συμπεριλαμβανομένων των δραστηριοτήτων κάθε υποομάδας την οποία δύναται να συστήσει το Συμβούλιο Προστασίας Δεδομένων για να επιτελεί το έργο του, και να λαμβάνουν όλες τις απαραίτητες πληροφορίες που θα επιτρέπουν την αποτελεσματική συμμετοχή τους, μεταξύ άλλων και, κατά περίπτωση, μέσω πλήρους πρόσβασης σε κάθε ηλεκτρονικό σύστημα ανταλλαγής πληροφοριών που ενδέχεται να συστήσει το Συμβούλιο Προστασίας Δεδομένων.

               (5)Ο κανονισμός (ΕΕ) 2016/679 καταργεί[, με ισχύ από τις 25 Μαΐου 2018,] την οδηγία 95/46/ΕΚ του Ευρωπαϊκού Κοινοβουλίου και του Συμβουλίου
                  2
               , που έχει ενσωματωθεί στη συμφωνία ΕΟΧ και πρέπει, συνεπώς, να διαγραφεί από τη συμφωνία ΕΟΧ [με ισχύ από τις 25 Μαΐου 2018].

               (6)Επομένως, το παράρτημα XI και το πρωτόκολλο 37 της συμφωνίας ΕΟΧ θα πρέπει να τροποποιηθούν αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το κείμενο του σημείου 5ε (Οδηγία 95/46/ΕΚ του Ευρωπαϊκού Κοινοβουλίου και του Συμβουλίου) του παραρτήματος XΙ της συμφωνίας ΕΟΧ αντικαθίσταται από το ακόλουθο κείμενο με [ισχύ από τις 25 Μαΐου 2018]:

               «32016 R 0679: Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).

               Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

               α)Οι εποπτικές αρχές των κρατών της ΕΖΕΣ συμμετέχουν στις δραστηριότητες του Ευρωπαϊκού Συμβουλίου Προστασίας Δεδομένων, (εφεξής «Συμβούλιο Προστασίας Δεδομένων»). Προς τούτο, οι εν λόγω αρχές, με εξαίρεση το δικαίωμα του εκλέγειν και του εκλέγεσθαι στις θέσεις του προέδρου ή των αντιπροέδρων του Συμβουλίου Προστασίας Δεδομένων, έχουν τα ίδια δικαιώματα και υποχρεώσεις με τις εποπτικές αρχές των κρατών μελών της ΕΕ στο Συμβούλιο Προστασίας Δεδομένων, εκτός εάν ορίζεται διαφορετικά στην παρούσα συμφωνία. Οι θέσεις των εποπτικών αρχών των κρατών της ΕΖΕΣ καταχωρίζονται χωριστά από το Συμβούλιο Προστασίας Δεδομένων.

               Ο εσωτερικός κανονισμός του Συμβουλίου Προστασίας Δεδομένων κατοχυρώνει πλήρως τη συμμετοχή των εποπτικών αρχών των κρατών της ΕΖΕΣ και της Εποπτεύουσας Αρχής της ΕΖΕΣ, εξαιρουμένου του δικαιώματος του εκλέγειν και του εκλέγεσθαι στις θέσεις του προέδρου ή των αντιπροέδρων του Συμβουλίου Προστασίας Δεδομένων.

               β)Με την επιφύλαξη των διατάξεων του πρωτοκόλλου 1 της παρούσας συμφωνίας, και εκτός εάν ορίζεται διαφορετικά στην παρούσα συμφωνία, οι όροι «κράτος/-η μέλος/-η» και «αρμόδιες αρχές» νοείται ότι περιλαμβάνουν, πέραν της έννοιας που έχουν στον κανονισμό, τα κράτη της ΕΖΕΣ και τις αρμόδιες αρχές τους, αντίστοιχα.

               γ)Οι αναφορές στο ενωσιακό δίκαιο ή στις διατάξεις περί προστασίας δεδομένων της Ένωσης νοούνται ως αναφορές στη συμφωνία ΕΟΧ ή στις διατάξεις περί προστασίας δεδομένων που περιέχονται σε αυτήν, αντίστοιχα.

               δ)Στα άρθρα 13 παράγραφος 1 στοιχείο στ) και 14 παράγραφος 1 στοιχείο στ), όσον αφορά τα κράτη της ΕΖΕΣ, η φράση «εφαρμοστέας δυνάμει της συμφωνίας ΕΟΧ» προστίθεται μετά τη φράση «απόφασης επάρκειας της Επιτροπής».

               ε)Στο άρθρο 45, όσον αφορά τα κράτη της ΕΖΕΣ, μετά την παράγραφο 1 παρεμβάλλεται το ακόλουθο κείμενο:

               «1α. Εν αναμονή απόφασης της Μεικτής Επιτροπής του ΕΟΧ σχετικά με την ενσωμάτωση στη συμφωνία ΕΟΧ εκτελεστικής πράξης που εκδίδεται σύμφωνα με τις παραγράφους 3 ή 5 του παρόντος άρθρου, τα κράτη της ΕΖΕΣ μπορούν να αποφασίσουν να εφαρμόσουν τα μέτρα που περιλαμβάνονται στην εν λόγω πράξη.

               Κάθε κράτος της ΕΖΕΣ αποφασίζει και ενημερώνει την Επιτροπή και την Εποπτεύουσα Αρχή της ΕΖΕΣ, πριν από την ημερομηνία έναρξης ισχύος της εκτελεστικής πράξης που εκδίδεται σύμφωνα με τις παραγράφους 3 ή 5 του παρόντος άρθρου, κατά πόσον, εν αναμονή της απόφασης της Μεικτής Επιτροπής του ΕΟΧ σχετικά με την ενσωμάτωση της εκτελεστικής πράξης στη συμφωνία ΕΟΧ, θα θέσει σε εφαρμογή τα μέτρα που περιέχονται σε αυτήν ταυτόχρονα με τα κράτη μέλη της ΕΕ. Αν δεν ληφθεί απόφαση περί του αντιθέτου, κάθε κράτος της ΕΖΕΣ εφαρμόζει τα μέτρα που περιέχονται στην εκτελεστική πράξη που εκδίδεται σύμφωνα με τις παραγράφους 3 ή 5 του παρόντος άρθρου ταυτόχρονα με τα κράτη μέλη της ΕΕ.

               Με την επιφύλαξη του άρθρου 102 της συμφωνίας, εάν, εντός δώδεκα μηνών από την έναρξη ισχύος της εν λόγω εκτελεστικής πράξης, δεν έχει επιτευχθεί συμφωνία στο πλαίσιο της Μεικτής Επιτροπής του ΕΟΧ σχετικά με την ενσωμάτωση στη συμφωνία ΕΟΧ εκτελεστικής πράξης που εκδίδεται σύμφωνα με τις παραγράφους 3 ή 5 του παρόντος άρθρου, κάθε κράτος της ΕΖΕΣ μπορεί να αναστείλει την εφαρμογή των εν λόγω μέτρων και ενημερώνει την Επιτροπή και την Εποπτεύουσα Αρχή της ΕΖΕΣ χωρίς καθυστέρηση.

               Κατά παρέκκλιση από τις διατάξεις του άρθρου 1 παράγραφος 3, τα λοιπά συμβαλλόμενα μέρη της συμφωνίας ΕΟΧ περιορίζουν ή απαγορεύουν την ελεύθερη κυκλοφορία δεδομένων προσωπικού χαρακτήρα σε κράτος της ΕΖΕΣ το οποίο δεν εφαρμόζει τα μέτρα που περιέχονται σε εκτελεστική πράξη που εκδίδεται σύμφωνα με την παράγραφο 5 του παρόντος άρθρου, κατά τον ίδιο τρόπο που τα μέτρα αυτά εμποδίζουν τη διαβίβαση δεδομένων προσωπικού χαρακτήρα σε τρίτη χώρα ή σε διεθνή οργανισμό.»

               στ)Τα κράτη της ΕΖΕΣ πρέπει να ενημερώνονται δεόντως κάθε φορά που η ΕΕ πραγματοποιεί διαβουλεύσεις με τρίτες χώρες ή διεθνείς οργανισμούς με σκοπό την έκδοση απόφασης επάρκειας σύμφωνα με το άρθρο 45. Σε περιπτώσεις κατά τις οποίες η τρίτη χώρα ή ο διεθνής οργανισμός αναλαμβάνουν συγκεκριμένες υποχρεώσεις όσον αφορά την επεξεργασία δεδομένων προσωπικού χαρακτήρα από τα κράτη μέλη, η ΕΕ λαμβάνει υπόψη την κατάσταση των κρατών ΕΖΕΣ και συζητά με τις τρίτες χώρες ή τους διεθνείς οργανισμούς σχετικά με πιθανούς μηχανισμούς τους οποίους θα μπορούσαν να θέσουν εν συνεχεία σε εφαρμογή τα κράτη της ΕΖΕΣ.

               ζ)Στο άρθρο 46 παράγραφος 2 στοιχείο δ) προστίθενται τα ακόλουθα:

               «Οι εποπτικές αρχές των κρατών της ΕΖΕΣ έχουν το ίδιο δικαίωμα με τις εποπτικές αρχές της ΕΕ να υποβάλλουν προς έγκριση στην Επιτροπή τυποποιημένες ρήτρες προστασίας δεδομένων σύμφωνα με τη διαδικασία εξέτασης που αναφέρεται στο άρθρο 93 παράγραφος 2.»

               η)Στο άρθρο 46, όσον αφορά τα κράτη της ΕΖΕΣ, μετά την παράγραφο 2 παρεμβάλλεται η ακόλουθη παράγραφος:

               «2α. Εν αναμονή απόφασης της Μεικτής Επιτροπής του ΕΟΧ σχετικά με την ενσωμάτωση εκτελεστικής πράξης στη συμφωνία ΕΟΧ, οι κατάλληλες εγγυήσεις που αναφέρονται στην παράγραφο 1 είναι δυνατό να προβλέπονται από τις τυποποιημένες ρήτρες προστασίας δεδομένων που αναφέρονται στα στοιχεία γ) και δ) του άρθρου 46 παράγραφος 2, σε περίπτωση που το κράτος της ΕΖΕΣ θέσει σε εφαρμογή τα μέτρα που περιέχονται σε αυτήν.

               Κάθε κράτος της ΕΖΕΣ αποφασίζει και ενημερώνει την Επιτροπή και την Εποπτεύουσα Αρχή της ΕΖΕΣ, πριν από την ημερομηνία έναρξης ισχύος εκτελεστικών πράξεων που εκδίδονται σύμφωνα με το άρθρο 46 παράγραφος 2 στοιχεία γ) και δ), κατά πόσον, εν αναμονή της απόφασης της Μεικτής Επιτροπής του ΕΟΧ σχετικά με την ενσωμάτωση της εκτελεστικής πράξης στη συμφωνία ΕΟΧ, θα θέσει σε εφαρμογή τα μέτρα που περιέχονται σε αυτήν ταυτόχρονα με τα κράτη μέλη της ΕΕ. Αν δεν ληφθεί απόφαση περί του αντιθέτου, κάθε κράτος της ΕΖΕΣ εφαρμόζει τα μέτρα που περιέχονται σε εκτελεστική πράξη που εκδίδεται σύμφωνα με το άρθρο 46 παράγραφος 2 στοιχεία γ) και δ) ταυτόχρονα με τα κράτη μέλη της ΕΕ.

               Με την επιφύλαξη του άρθρου 102 της Συμφωνίας, εάν, εντός δώδεκα μηνών από την έναρξη ισχύος της εν λόγω εκτελεστικής πράξης, δεν καταστεί δυνατή, στο πλαίσιο της Μεικτής Επιτροπής του ΕΟΧ, η επίτευξη συμφωνίας σχετικά με την ενσωμάτωση στη συμφωνία ΕΟΧ εκτελεστικής πράξης που εκδίδεται σύμφωνα με το άρθρο 46 παράγραφος 2 στοιχεία γ) και δ), κάθε κράτος της ΕΖΕΣ μπορεί να αναστείλει την εφαρμογή των εν λόγω μέτρων και ενημερώνει την Επιτροπή και την Εποπτεύουσα Αρχή της ΕΖΕΣ χωρίς καθυστέρηση.»

               θ)Στο άρθρο 58 παράγραφος 4, όσον αφορά τα κράτη της ΕΖΕΣ, δεν χρησιμοποιείται η φράση «σύμφωνα με τον Χάρτη».

               ι)Στο άρθρο 59, μετά τη φράση «στην Επιτροπή» παρεμβάλλεται η φράση «, στην Εποπτεύουσα Αρχή της ΕΖΕΣ».

               ια)Η Εποπτεύουσα Αρχή της ΕΖΕΣ έχει το δικαίωμα να συμμετέχει στις συνεδριάσεις του Συμβουλίου Προστασίας Δεδομένων χωρίς δικαίωμα ψήφου. Η Εποπτεύουσα Αρχή της ΕΖΕΣ ορίζει έναν εκπρόσωπο.

               ιβ)Εφόσον έχει σχέση με την άσκηση των καθηκόντων της δυνάμει του άρθρου 109 της παρούσας συμφωνίας, η Εποπτεύουσα Αρχή της ΕΖΕΣ έχει το δικαίωμα να ζητεί συμβουλή ή γνώμη και να κοινοποιεί θέματα στο Συμβούλιο Προστασίας Δεδομένων σύμφωνα με τα άρθρα 63, 64 παράγραφος 2, 65 παράγραφος 1 στοιχείο γ) και 70 παράγραφος 1 στοιχείο ε). Στα άρθρα 63, 64 παράγραφος 2, 65 παράγραφος 1 στοιχείο γ) και 70 παράγραφος 1 στοιχείο ε), μετά τη φράση «με την Επιτροπή», «η Επιτροπή», «της Επιτροπής» αντιστοίχως, προστίθεται αντιστοίχως η φράση «και, κατά περίπτωση, με την Εποπτεύουσα Αρχή της ΕΖΕΣ», «και, κατά περίπτωση, η Εποπτεύουσα Αρχή της ΕΖΕΣ», «και, κατά περίπτωση, της Εποπτεύουσας Αρχής της ΕΖΕΣ».

               ιγ)Ο Πρόεδρος του Συμβουλίου Προστασίας Δεδομένων ή η γραμματεία, γνωστοποιούν στην Εποπτεύουσα Αρχή της ΕΖΕΣ τις δραστηριότητες του Συμβουλίου Προστασίας Δεδομένων, κατά περίπτωση, σύμφωνα με τα άρθρα 64 παράγραφος 5 στοιχεία α) και β), 65 παράγραφος 5 και 75 παράγραφος 6 στοιχείο β). Στα άρθρα 64 παράγραφος 5 στοιχεία α) και β), 65 παράγραφος 5 και 75 παράγραφος 6 στοιχείο β), μετά τη φράση «την Επιτροπή», «της Επιτροπής» αντιστοίχως, προστίθεται αντιστοίχως η φράση «και, κατά περίπτωση, την Εποπτεύουσα Αρχή της ΕΖΕΣ», «και, κατά περίπτωση, της Εποπτεύουσας Αρχής της ΕΖΕΣ».

               Εφόσον αυτό έχει σχέση με την άσκηση των καθηκόντων της δυνάμει του άρθρου 109 της παρούσας συμφωνίας, η Εποπτεύουσα Αρχή της ΕΖΕΣ έχει το δικαίωμα να λαμβάνει πληροφορίες από εποπτική αρχή ενός από τα ενδιαφερόμενα κράτη της ΕΖΕΣ σύμφωνα με το άρθρο 66 παράγραφος 1. Στο άρθρο 66 παράγραφος 1, μετά τη φράση «στην Επιτροπή» προστίθεται η φράση «και, κατά περίπτωση, στην Εποπτεύουσα Αρχή της ΕΖΕΣ».

               ιδ)Στο άρθρο 71 παράγραφος 1, μετά τη φράση «στο Συμβούλιο» παρεμβάλλεται η φράση «, στη Μόνιμη Επιτροπή των κρατών της ΕΖΕΣ, στην Εποπτεύουσα Αρχή της ΕΖΕΣ».

               ιε)Στο άρθρο 73 παράγραφος 1, προστίθεται η ακόλουθη φράση:

               «Τα κράτη της ΕΖΕΣ που είναι μέλη του Συμβουλίου Προστασίας Δεδομένων δεν μπορούν να εκλεγούν στις θέσεις του προέδρου ή των αντιπροέδρων.»»

               Άρθρο 2

               Το κείμενο του σημείου 13 (ομάδα εργασίας για την προστασία των προσώπων έναντι της επεξεργασίας δεδομένων προσωπικού χαρακτήρα) του πρωτοκόλλου 37 της συμφωνίας ΕΟΧ διαγράφεται.

               Άρθρο 3

               Τα κείμενα του κανονισμού (ΕΕ) 2016/679 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 4

               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις δυνάμει του άρθρου 103 παράγραφος 1 της συμφωνίας ΕΟΧ*.

                  3Άρθρο 5

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο/Η Πρόεδρος

                     Οι Γραμματείς
                     της Μεικτής Επιτροπής του ΕΟΧ

               ΠΑΡΑΡΤΗΜΑ ΙΙ

                  Κοινή δήλωση των συμβαλλόμενων μερών

                  στην απόφαση της Μεικτής Επιτροπής αριθ. ΧΧ της DD.MM.YY σχετικά με την ενσωμάτωση του κανονισμού (EΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) στη συμφωνία ΕΟΧ

               Λαμβανομένου υπόψη του συστήματος των δύο πυλώνων της συμφωνίας ΕΟΧ και σε σχέση με το άμεσο δεσμευτικό αποτέλεσμα των αποφάσεων του Ευρωπαϊκού Συμβουλίου Προστασίας Δεδομένων έναντι των εθνικών εποπτικών αρχών στα κράτη ΕΟΧ-ΕΖΕΣ, τα συμβαλλόμενα μέρη:

               –λαμβάνουν υπό σημείωση το γεγονός ότι οι αποφάσεις του Ευρωπαϊκού Συμβουλίου Προστασίας Δεδομένων απευθύνονται στις εθνικές εποπτικές αρχές,

               –αναγνωρίζουν ότι η λύση αυτή δεν δημιουργεί προηγούμενο για την ενσωμάτωση μελλοντικών προσαρμογών των πράξεων της Ένωσης στη συμφωνία ΕΟΧ.

                     (1)

                        ΕΕ L 119 της 4.5.2016, σ. 1.

                     (2)

                        ΕΕ L 281 της 23.11.1995, σ. 31.

                     (3)
                  *  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]